Hugo, dux Burgundie, universis presentes litteras inspecturis, salutem.  1. Noveritis quod nos hominibus nostris de Aiseyo et de Chemino talem franchisiam concessimus quod nulli prepositorum nostrorum in aliquo respondebunt.  2. Imo quolibet anno, inter se Majorem eligent per quem se justiciabunt.  3. Ita tamen quod de emendis et clamoribus respondebunt mandato nostro ad usum et consuetudinem de Castellione.  4. Cuilibet hominum in dictis locis manentium, habens bestias trahentes, pro una quacumque bestia trahente reddet nobis singulis annis tres moictronnos frumenti et tres moictronnos avene ad mesuram Castellionis et tres solidos et unam gallinam, Ille vero qui bestiam trahentem non habuerit et laborabit cum fossorio, tantum reddet nostro quantum ille qui unicam bestiam trahentem habebit.  5. Omnes carruce de dictis locis reddent nobis conversam nostram ter in anno.  6. Et per hoc predicti homines erunt liberi et immunes ab omnibus aliis corveiis et tailliis et omnibus exactionibus, salvis calvachiis et exercitibus nostris. In cujus rei testimonium presentes litteras sigilli nostri fecimus appositione muniri. Actum anno Domini millesimo CC tricesimo septimo, mense octobris.